Ο **Σερ Ντάουντα Τζαγουάρα** (*Dawda Kairaba Jawara*, 1924-2019 ) ήταν πολιτικός από την Γκάμπια, που υπήρξε πρώτος πρόεδρος της χώρας, από το 1970 ως την ανατροπή του σε πραξικόπημα το 1994. Τιμήθηκε με τον τίτλο του Ιππότη το 1966. Από το 1962 ως το 1970 ήταν πρωθυπουργός.

Πολιτική καριέρα
----------------

Γεννήθηκε στις 16 Μαΐου του 1924 στο Μπαρατζάλι, του νησιού Μακ Κάρθι, στην Γκάμπια.. Το 1955 παντρεύτηκε και βαπτίστηκε Χριστιανός, αποκτώντας το όνομα Ντέιβιντ (Κουέσι). Έπειτα όμως από μία δεκαετία επέστρεψε στο μουσουλμανικό δόγμα και υιοθέτησε ξανά το αρχικό του όνομα. Έγινε μέλος του Λαϊκού Κόμματος του Προτεκτοράτου το 1959 και το μετονόμασε σε Προοδευτικό Κόμμα του Λαού (PPP) , αναλαμβάνοντας την ηγεσία του. Στις εκλογές του 1960 εξελέγη βουλευτής και διορίστηκε υπουργός Παιδείας. Το 1961 παραιτήθηκε από το αξίωμά του όταν η Βρετανία επέλεξε έναν αντίπαλό του ηγέτη της Γκάμπια να υπηρετήσει στο αξίωμα του προσωρινού πρωθυπουργού. 

### Πρωθυπουργία

Στις εκλογές του 1962 το κόμμα του Τζαγουάρα αναδείχθηκε νικητής και ο τελευταίος έγινε πρωθυπουργός. To 1962 πρότεινε για πρώτη φορά την ένωση της Γκάμπια με τη Σενεγάλη. Τρία χρόνια μετά, το 1965, οδήγησε τη χώρα του στην ανεξαρτησία. Η Γκάμπια έγινε έτσι μία από τις ελάχιστες επιτυχημένες αφρικανικές κοινοβουλευτικές δημοκρατίες. Το κυβερνών κόμμα PPP κέρδισε έξι συνεχείς εκλογικές αναμετρήσεις (1966, 1972, 1977, 1982, 1987, 1992) σε κλίμα ελεύθερο και δημοκρατικό. 

### Πρόεδρος

Το 1970 εγκρίθηκε δημοκρατικό Σύνταγμα και καταργήθηκε οριστικά η Μοναρχία. Ο Τζαγουάρα έγινε πρώτος Πρόεδρος της Δημοκρατίας της Γκάμπια, στις 24 Απριλίου του 1970. Στα τέλη Ιουλίου του 1981 εκδηλώθηκε στρατιωτικό πραξικόπημα από τον Κουκόι Σανιάνγκ, που παρ' ολίγο θα τον ανέτρεπε. Το κίνημα εκδηλώθηκε ενώ ο Τζαγουάρα βρισκόταν στο Ηνωμένο Βασίλειο για να παραστεί στους γάμους του Πρίγκιπα Καρόλου, διαδόχου του βρετανικού θρόνου. Το 1982 και μέχρι το 1989 διετέλεσε αντιπρόεδρος της Σενεγκάμπιας, της συνομοσπονδίας της χώρας του με τη γειτονική Σενεγάλη. Ως πολιτικός ήταν διαλλακτικός και θερμός υποστηρικτής της Κοινοπολιτείας των Εθνών. Υποστήριξε επίσης σθεναρά τον Οργανισμό Αφρικανικής Ενότητας και την πολιτική των Αδεσμεύτων.

### Ανατροπή σε πραξικόπημα

Στις 22 Ιουλίου του 1994 ο Τζαγουάρα ανατράπηκε σε επιτυχημένο στρατιωτικό πραξικόπημα, από τον Γιαγιά Τζαμέ. Ο πρώτος πρόεδρος της Γκάμπια κατέφυγε στη Σενεγάλη, η οποία του χορήγησε άσυλο. Στη συνέχεια έζησε εξόριστος στο Λονδίνο, επί οκτώ χρόνια.

### Επιστροφή στην Γκάμπια

Τον Δεκέμβριο του 2001 του χορηγήθηκε αμνηστία χωρίς όρους και επέστρεψεστη χώρα του, την 1η Ιουνίου του 2002. Ο βετεράνος πολιτικός αποφάσισε να αποσυρθεί. Παραιτήθηκε από το κόμμα του, το PPP, στις 19 Σεπτεμβρίου της ίδιας χρονιάς.
Μετά την εκλογή του νέου προέδρου Αντάμα Μπάροου στις 3 Φεβρουαρίου 2017 ο Τζαγουάρα δέχτηκε επίσκεψη από τον Μπάροου στην οικία του. Στη διάρκεια της επίσκεψης, ο πρώτος πρόεδρος της χώρας υποσχέθηκε τη στήριξή του προς την νέα κυβέρνηση.

### Θάνατος

Ο Τζαγουάρα απεβίωσε σε ηλικία 95 ετών στις 27 Αυγούστου 2019.

Βιβλιογραφία
------------

* Hughes, Arnold (2000). «'Democratisation' under the military in The Gambia: 1994–2000». *Commonwealth & Comparative Politics* **38** (3): 35–52. doi:10.1080/14662040008447825.
* Perfect, David (2010). «The Gambia under Yahya Jammeh: An Assessment». *The Round Table: The Commonwealth Journal of International Affairs* **99** (406): 53–63. doi:10.1080/00358530903513681.

Πηγές
-----

1. ↑  «Encyclopædia Britannica» (Αγγλικά) biography/Dawda-Kairaba-Jawara. Ανακτήθηκε στις 9  Οκτωβρίου 2017.
2. 1 2  (Γερμανικά) *Munzinger Personen*. 00000009931. Ανακτήθηκε στις 9  Οκτωβρίου 2017.
3. ↑  «Former President and Independence hero Sir Dawda Kairaba Jawara dies at 95». 27  Αυγούστου 2019. Ανακτήθηκε στις 27  Αυγούστου 2019.
4. ↑  *Ordens Honoríficas Portuguesas*. www.ordens.presidencia.pt?idc=154.
5. ↑  Profile of Dawda Kairaba Jawara
6. ↑
7. ↑  Βιογραφία στο Rulers
8. ↑  «Gambia: A possible union between two new West African states». *The Sphere*: σελ. 17. 1 Δεκεμβρίου 1962.
9. ↑  Uppsala Conflict Data Program, Gambia Αρχειοθετήθηκε 2013-10-04 στο Wayback Machine.. In depth: Economic crisis and a leftist coup attempt in 1981. Retrieved 8 Ιουλίου 2013.
10. ↑  Hughes and Perfect, p. xxix
11. ↑  «Ιστότοπος της Προεδρίας». Αρχειοθετήθηκε από το πρωτότυπο στις 21 Φεβρουαρίου 2008. Ανακτήθηκε στις 2 Οκτωβρίου 2008.
12. ↑  «Sir Dawda pledges support to President Barrow's Government». Αρχειοθετήθηκε από το πρωτότυπο στις 20 Φεβρουαρίου 2017. Ανακτήθηκε στις 27 Αυγούστου 2019.
13. ↑  Former President and Independence hero Sir Dawda Kairaba Jawara dies Αρχειοθετήθηκε 2019-08-27 στο Wayback Machine. The Fatu Networ, 27 Αυγούστου 2019.